Neuvoston ja neuvostossa kokoontuneiden jäsenvaltioiden hallitusten edustajien julistus, annettu 5 päivänä toukokuuta 2003, - Urheilun yhteiskunnallinen arvo nuorille



Virallinen lehti nro C 134 , 07/06/2003 s. 0005 - 0005



Neuvoston ja neuvostossa kokoontuneiden jäsenvaltioiden hallitusten edustajien julistus, annettu 5 päivänä toukokuuta 2003, Urheilun yhteiskunnallinen arvo nuorille (2003/C 134/03) NEUVOSTO JA NEUVOSTOSSA KOKOONTUNEIDEN JÄSENVALTIOIDEN HALLITUSTEN EDUSTAJAT, jotka 1. KOROSTAVAT urheilun yhteiskunnallista ja terveydellistä merkitystä nuorille, sekä tytöille että pojille, ja sen merkitystä identiteetin luomisessa ja ihmisiä yhdistävänä tekijänä, kuten vahvistetaan Amsterdamin sopimukseen liitetyssä urheilun yhteiskunnallista merkitystä koskevassa julistuksessa, 2. PALAUTTAVAT MIELEEN, että Nizzassa 7-9 päivänä joulukuuta 2000 kokoontuneen Eurooppa-neuvoston puheenjohtajan päätelmiin liitetyssä julkilausumassa eurooppalaisen urheilun erityispiirteistä ja sen yhteiskunnallisesta merkityksestä yhteisön toimielimiä ja jäsenvaltioita kehotetaan "jatkamaan perustamissopimusta noudattaen ja toimivaltojensa puitteissa politiikkojensa tarkastelua näiden yleisten periaatteiden osalta", 3. PALAUTTAVAT MIELEEN liikuntaharrastuksesta koulun ulkopuolisena oppimisena Euroopan yhteisön nuoriso-ohjelmien yhteydessä 17 päivänä joulukuuta 1999 annetun neuvoston ja neuvostossa kokoontuneiden nuorisoasioista vastaavien ministereiden päätöslauselman(1), 4. KOROSTAVAT myös, että kaikkia olisi kannustettava kehittämään fyysisiä, henkisiä ja sosiaalisia kykyjään liikuntakasvatuksen ja urheilun avulla niin koulutusjärjestelmässä kuin yhteiskunnan muilla aloilla, 5. MYÖNTÄVÄT, että urheiluun liittyvän taloudellisen ulottuvuuden painottaminen Euroopassa saattaa heikentää urheilun kasvattavaa, yhteiskunnallista ja terveyttä edistävää tehtävää nuorten osalta, 6. TOTEAVAT tyytyväisinä, että vuosi 2003 on julistettu Euroopan vammaisten teemavuodeksi, ja KOROSTAVAT Euroopan liikuntakasvatuksen teemavuodesta 2004 tehdyn päätöksen merkitystä, 1. PAINOTTAVAT tarvetta tehdä tunnetuksi urheilun arvoja, jotka ovat fyysisen ja psyykkisen hyvinvoinnin edistäminen ja elämän laadun parantaminen, 2. KOROSTAVAT, että koulutusjärjestelmiä voidaan tehdä houkuttelevammiksi käyttämällä urheilua koulutuksen välineenä ja lisäämällä näin nuorten osallistumista sekä virallisessa koulutusjärjestelmässä että sen ulkopuolella tapahtuvassa koulutuksessa, 3. TÄHDENTÄVÄT, että on tärkeää korostaa urheilun avulla itsekurin, itsekunnioituksen ja ahkeran ponnistelun arvoa ja hyötyä, auttaen tällä tavoin nuoria tunnistamaan omat kykynsä ja rajoituksensa, suoriutumaan jokapäiväisessä elämässä mahdollisesti kohtaamistaan vaikeuksista ja siten pääsemään tavoitteisiinsa ja saavuttamaan itsenäisyytensä, 4. HUOMAUTTAVAT, että solidaarisuuden, toisten kunnioittamisen, osallistumisen ja reilun pelin arvojen kautta urheilu myötävaikuttaa nuorten sosiaalistumiseen, edesauttaa heidän osallistumistaan julkiseen elämään ja edistää demokratian arvoja ja kansalaisena toimimisen merkitystä nuorten keskuudessa, 5. KOROSTAVAT urheilun asemaa sosiaalisen yhteenkuuluvuuden lisäämisessä erityisesti epäsuotuisassa asemassa olevien nuorten keskuudessa, 6. KOROSTAVAT, että edistämällä suvaitsevaisuutta ja hyväksymistä muita nuoria urheilijoita kohtaan ja näiden erilaisuuden kunnioittamista urheilu voi osaltaan merkittävästi myötävaikuttaa kulttuurien keskinäiseen ymmärtämiseen sekä rasismin, muukalaisvastaisuuden ja sukupuoleen perustuvan sekä muunlaisen syrjinnän torjuntaan, 7. KOROSTAVAT lisäksi tarvetta varmistaa, että kaikki urheilun kanssa tekemisissä olevat kunnioittavat näitä arvoja ja että samalla on tuettava nuoriin kohdistettavia toimenpiteitä, joilla edistetään reilua peliä ja torjutaan nuorten terveyteen kohdistuvia uhkia, erityisesti dopingia ja urheilussa ilmenevää väkivaltaa, 8. PAINOTTAVAT, että urheilu voi parantaa nuorten vammaisten elämänlaatua, lisätä heidän itsenäisyyttään ja auttaa heitä voittamaan yhteiskunnallisia ennakkoluuloja, ja KOROSTAVAT tarvetta poistaa raja-aidat, jotka estävät vammaisia nuoria osallistumasta urheilutoimintaan, 9. KATSOVAT, että on olennaisen tärkeää varjella urheilun erityispiirteitä ja edistää sen eettisiä arvoja ja olympia-ihanteita ja samalla välttää mahdollisia riskejä, jotka liittyvät urheilun taloudellisen ulottuvuuden liialliseen kehittämiseen, 10. KATSOVAT myös, että urheilussa on kannustettava vapaaehtoistoimintaa kaikkien alan tahojen, erityisesti nuorten vapaaehtoisten urheiluseurojen ja -järjestöjen, osallistumisen avulla ja aktiivisella myötävaikutuksella. (1) EYVL C 8, 12.1.2000.